क्वीन मेरी यूनिवर्सिटी के रिसर्चर और स्टडी के सह-लेखक क्रिस्टियान नावरोथ बताते हैं कि इस स्टडी में बकरियों को एक व्यक्ति की दो अलग-अलग तस्वीरें दिखाई गईं। एक तस्वीर में व्यक्ति के चेहरे पर खुशी के भाव थे तो वहीं दूसरी में गुस्से के। रिसर्चरों ने देखा कि 20 पालतू बकरियां इस प्रयोग में मुस्कराते हुए चेहरे की तरफ गईं और अपने थूथन से उसे छुआ। नावरोथ कहते हैं, ‘बकरियों ने खुशी वाले चेहरे के साथ औसतन 1.4 सेकंड और क्रोधित चेहरे के साथ 0.9 सेकंड का वक्त बिताया। इसका मतलब है कि बकरियां तकरीबन 50 फीसदी अधिक समय मुस्कराते हुए चेहरे के साथ रहीं।’